Հավելված

ՀՀ Տավուշի մարզի   
Բերդ համայնքի ավագանու

2022 թվականի - ի

N -Ն որոշման

**ՀՀ ՏԱՎՈՒՇԻ ՄԱՐԶԻ ԲԵՐԴ ՀԱՄԱՅՆՔԻ ԿԱՄԱՎՈՐ ԽՆԴԻՐՆԵՐԸ, ԴՐԱՆՑ ԼՈՒԾՄԱՆՆ ՈՒՂՂՎԱԾ ՍԵՓԱԿԱՆ ԼԻԱԶՈՐՈՒԹՅՈՒՆՆԵՐԸ ԵՎ ԴՐԱՆՑ ԻՐԱԿԱՆԱՑՄԱՆ ԿԱՐԳԸ**

1.Սույն կարգով սահմանվում են ՀՀ Տավուշի մարզի Բերդ համայնքի (այսուհետ` համայնքի) կամավոր խնդիրների, դրանց լուծմանն ուղղված տեղական ինքնակառավարման մարմինների սեփական լիազորությունների և դրանց իրականացման կարգի հետ կապված հարաբերությունները:   
 2.Համայնքի կամավոր խնդիրները ուղղակիորեն պայմանավորված չեն համայնքային կյանքի բնականոն ընթացքի հետ։ Դրանք կարող են իրականացվել, միայն պարտադիր խնդիրների լուծման համար անհրաժեշտ ֆինանսական միջոցներից բացի, հավելյալ ֆինանսական միջոցների առկայության դեպքում:

3.Յուրաքանչյուր տարի կամավոր խնդիրների իրականացման համար համայնքի բյուջեից հատկացվող ֆինանսական միջոցների չափը չի կարող գերազանցել այդ տարվա համայնքի բյուջեով նախատեսված սեփական եկամուտների 10 %-ը:   
 4. Այն դեպքում, երբ կամավոր խնդիրների լուծման նպատակով համայնքի ղեկավարի կողմից սեփական լիազորությունների իրականացման համար չի պահանջվում ֆինանսական միջոցների հատկացում՝ համայնքի ղեկավարը դրանք իրականացնում է ինքնուրույն և սեփական պատասխանատվությամբ:   
 5. Համայնքի կամավոր խնդիրներ են սահմանվում՝   
 1) համայնքի սոցիալապես խոցելի բնակչության սոցիալական և առողջական խնդիրները լուծելու համար օգնության տրամադրման կազմակերպումը.

2)ժամկետային կամ պայմանագրային զինվորական ծառայություն իրականացնելու ժամանակ զոհված կամ հաշմանդամություն ձեռք բերած զինծառայողների կամ նրանց հավասարեցված անձանց /հիմք ՀՀ ՊՆ տեղեկանք/, հաշմանդամների, կերակրողին կորցրած ընտանիքների սոցիալական պայմանների բարելավման աջակցումը.

3)համայնքում մշակույթի և արվեստի զարգացմանն ուղղված նախաձեռնությունների աջակցությունը.

4)համայնքում երիտասարդության դերի բարձրացմանն ուղղված նախաձեռնությունների աջակցությունը.

5)համայնքում սպորտի զարգացմանն ուղղված նախաձեռնությունների աջակցությունը.

6)համայնքում բնակվող հաշմանդամություն ունեցող անձանց հասարակությանն ինտեգրմանն ուղղված նախաձեռնությունների աջակցություն.

7)համայնքում զբոսաշրջության զարգացմանը նպաստող ծրագրերի իրականացմանն ուղղված նախաձեռնությունների աջակցությունը.

8)բարձրագույն ուսումնական հաստատություններում սովորող համայնքի սոցիալապես խոցելի ընտանիքների, ինչպես նաև սոցիալապես ոչ խոցելի ընտանիքների՝ բարձր առաջադիմություն ունեցող ուսանողների ուսման վարձի մասնակի հատկացումը.

9)համայնքի տարածքում գործող սոցիալական-հասարակական /բարեգործական/ կազմակերպությաններին օգնության ցուցաբերումը։

6.Որպես համայնքի կամավոր այլ խնդիր ավագանու կողմից սահմանելու համար առաջարկություն կարող են նախաձեռնել համայնքի ղեկավարը, համայնքի ավագանու անդամները, բնակիչները, հասարակական կազմակերպությունները և միավորումները, ինչպես նաև քաղաքացիական հասարակության այլ ինստիտուտներ:   
 7. Այն դեպքում, երբ կամավոր խնդրի սահմանումը նախաձեռնում է համայնքի ղեկավարը կամ համայնքի ավագանու անդամը, նախաձեռնողը համայնքի ավագանու քննարկմանն է ներկայացնում կամավոր խնդրի սահմանման վերաբերյալ առաջարկությունը` նշելով դրա նպատակը, իրականացման համար անհրաժեշտ ֆինանսական միջոցի չափը և անհրաժեշտության հիմնավորումը հավաստող փաստաթղթեր, եթե դրանք առկա են:   
 8. Այն դեպքում, երբ կամավոր խնդրի սահմանելու առաջարկությունը նախաձեռնում են բնակիչները, հասարակական կազմակերպությունները և միավորումները, ինչպես նաև քաղաքացիական հասարակության այլ ինստիտուտները, ապա վերջիններիս կողմից լիազորված ներկայացուցիչը համայնքի ղեկավարին է ներկայացնում կամավոր խնդրի սահմանման վերաբերյալ դիմում` նշելով դրա նպատակը և անհրաժեշտության հիմնավորումը, խնդրի կարգավորման համար անհրաժեշտ ֆինանսական միջոցի չափը և անհրաժեշտության հիմնավորումը հավաստող փաստաթղթեր, եթե դրանք առկա են:   
 9. Սույն կարգի 5-րդ կետում սահմանված կամավոր խնդիրների լուծման նպատակով համայնքի ղեկավարի սեփական լիազորություններն են՝   
 1)ստեղծում է համայնքում սոցիալապես անապահով ընտանիքներին՝ ավագանու սահմանած չափորոշիչներին համապատասխան, սոցիալական աջակցություն ցուցաբերելու գործընթացն ապահովող մշտական հանձնաժողով.   
 2)մշտական հանձնաժողովի եզրակացության հիման վրա, սույն կարգով սահմանված դրույթներին համապատասխան, որոշում է կայացնում սոցիալական աջակցություն տրամադրելու վերաբերյալ.   
 3)սահմանաված կարգով ընթացք է տալիս սույն կարգի 7-րդ և 8-րդ կետերով նախատեսված նախաձեռնություններին։   
 10.Սույն կարգի 5-րդ կետում սահմանված կամավոր խնդիրների լուծման նպատակով սոցիալական աջակցությունը տրամադրվում է մինչև 100 000 (հարյուր հազար) դրամի չափով։   
 11.Բացառիկ դեպքերում՝ արտակարգ կամ չնախատեսված իրավիճակների առաջացմամբ պայմանավորված, հրատապ աջակցություն ցուցաբերելու անհրաժեշտության դեպքում, սոցիալական աշխատողի հատուկ եզրակացության հիման վրա՝ մշտական հանձնաժողովի նախագահի ներկայացմամբ, կարող է տրամադրվել մինչև 200 000 (երկու հարյուր հազար) դրամի չափով աջակցություն:   
 12.Դրամական աջակցություն ցուցաբերելու դեպքում գումարը տրամադրվում է անկանխիկ՝ համապատասխան բանկային հաշվեհամարին փոխանցելու միջոցով։

13. Սոցիալական աջակցություն կարող է տրամադրվել նաև ոչ դրամական ձևով։   
 14.Մեկ բյուջետային տարվա ընթացքում միևնույն անձը (ընտանիքը) սոցիալական աջակցությունից կարող է օգտվել մեկ անգամ։ Արգելվում է սոցիալական օգնության հատկացումը համայնքի ղեկավարին, ավագանու անդամներին կամ նրանց մերձավոր ազգականներին:

15․Բարձրագույն ուսումնական հաստատություններում սովորող համայնքի սոցիալապես խոցելի ընտանիքների, ինչպես նաև սոցիալապես ոչ խոցելի ընտանիքների՝ բարձր առաջադիմություն ունեցող ուսանողների ուսման վարձի մասնակի հատկացում յուրաքանչուր անձի դեպքում` ոչ ավելի քան տարեկան ուսման վարձի մինչև 50%-ի չափով, բայց ոչ ավել քան 200 000 /երկու հարյուր հազար/ ՀՀ դրամ, հիմնավորող փաստաթղթերի առկայության դեպքում։

16.Համայնքի ավագանու կողմից սույն կարգով չկարգավորված կամավոր խնդիրների լուծումների իրականացումը սահմանվում են միայն ավագանու որոշմամբ:

**ԱՇԽԱՏԱԿԱԶՄԻ ՔԱՐՏՈՒՂԱՐ՝**